KIRJALLINEN KYSYMYS E-3390/98

esittäjä(t): Nikitas Kaklamanis (UPE) komissiolle

(17. marraskuuta 1998)

Aihe: Pohjois-Kreikan väestön terveysriskit

Entisen Jugoslavian tasavallan Makedonian eli EJTM:n ja Turkin välisen ydinjätteiden ja myrkkyveden hautaamista EJTM:n ja Kreikan rajalle koskevan sopimuksen täytäntöönpano aiheuttaa huomattavia terveysriskejä Pohjois-Kreikan väestölle. Kreikkalaisissa (ulkomaisten diplomaattilähteiden tietoihin perustuvissa) lehdistötiedotteissa on ilmoitettu, että Turkin presidentin Demirelin Skopjeen äskettäin tekemän vierailun aikana keskusteltiin jätteen hautaamisesta ETJM:n alueelle ja sovittiin, että Turkki maksaisi ETJM:lle 200 miljoonaa dollaria turkkilaista ja ranskalaista alkuperää olevan ydin- ja myrkkyjätteen hautaamisesta ETJM:n ja Kreikan rajalla sijaitsevalle Morichovoun alueelle.

Geologisten tutkimusten mukaan myrkyllisen jätteen hautaaminen EJTM:n alueelle johtaisi Thermaikoslahden saastumiseen, koska 98 prosenttia jätteestä kulkeutuisi maanalaisia virtauksia pitkin kyseiseen lahteen.

Voisiko komissio ilmoittaa, onko se tietoinen tästä asiasta ja mitä se aikoo tehdä Pohjois-Kreikan asukkaiden terveyden ja Thermaikoslahden ekosysteemin tehokkaaksi suojelemiseksi Turkin ja ETJM:n, jotka molemmat saavat EU:lta taloudellista tukea, vaarallisilta toimilta?

Komission jäsenen Hans van den Broekinkomission puolesta antama vastaus

(6. tammikuuta 1999)

Komissio ei ole tietoinen Turkin ja entisen Jugoslavian tasavallan Makedonian välisistä erityisjärjestelyistä, jotka koskevat ydinjätteen hautaamista viimeksi mainitun alueelle lähelle Kreikan rajaa, mutta komissio on ottanut huomioon arvoisan parlamentin jäsenen esittämät seikat.

Entinen Jugoslavian tasavalta Makedonia ja Turkki ovat molemmat vuonna 1992 voimaan tulleen vaarallisten jätteiden maan rajan ylittävien siirtojen ja käsittelyn valvontaa koskevan Baselin yleissopimuksen sopimuspuolia. Kyseisen yleissopimuksen 1 artiklan 3 kohdan mukaisesti muiden, erityisesti radioaktiivisia aineita koskevien, kansainvälisten valvontajärjestelmien, mukaan lukien kansainväliset oikeudelliset asiakirjat, alainen radioaktiivinen jäte ei kuulu kyseisen yleissopimuksen soveltamisalaan. Entisessä Jugoslavian tasavallassa Makedoniassa tapahtuva Turkista peräisin olevan ydinjätteen hautaaminen ja siitä johtuvat mahdolliset vaikutukset Kreikan väestöön kuuluvat sen vuoksi muiden kansainvälisten järjestelyjen piiriin. Joka tapauksessa kyseessä on selvästi kyseisten maiden kahdenvälinen asia eikä se kuulu yhteisön vastuualueeseen.

Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta 3. helmikuuta 1992 annetun neuvoston direktiivin 92/3/Euratom(1) soveltamista vuosina 1994 ja 1995 koskevan toisen kertomuksen(2) mukaan Ranska ei ole kuljettanut radioaktiivista jätettä entiseen Jugoslavian tasavaltaan Makedoniaan. Kyseisen direktiivin 11 artiklan 2 kohdan mukaisesti siirroille kolmanteen maahan ei saa antaa lupaa, jos alkuperäjäsenmaan mielestä kolmannella maalla ei ole teknisiä, lainsäädännöllisiä tai hallinnollisia edellytyksiä huolehtia radioaktiivisesta jätteestä turvallisesti.

(1) KOM(95) 192 lopullinen.

(2) EYVL L 35, 12.2.1992.